Politiet er med hjælp fra Forsvaret onsdag morgen ved at undersøge en have i Aalborg-bydelen Hasseris, hvor man har mistanke til, der ligger nedgravede effekter med tilknytning til en efterforskningssag, lyder det i en pressemeddelelse fra Nordjyllands Politi. TV2 Nord erfarer, at PET deltager i arbejdet, og at der indgår en minesøger i undersøgelsen. Politiet har ifølge naboer været på adressen siden mandag aften, og i dag onsdag har politiet bedt om hjælp fra forsvaret til arbejdet. I øjeblikket arbejder der i alt omkring 25 personer på stedet. - Vi kan ikke på nuværende tidspunkt give detaljer om den konkrete sag, da vi har en igangværende efterforskning, som vi skal tage hensyn til og beskytte, forklarer lederen af politiets efterforskning, politikommissær Lene Madsen, der i samme åndedrag understreger, at beboerne på adressen, hvor der arbejdes, ingen forbindelse overhovedet har til selve sagen. Politikommissæren kan dog oplyse, at politiet formoder, at det er gamle våben, som kan være nedgravet på ejendommen. - Og det skal spor skal vi selvfølgelig have undersøgt til bunds, så borgerne i området har ingen grund til bekymring, siger Lene Madsen. Politikommissæren understreger over for TV2 Nord, at den familie, der bor på stedet intet har med sagen at gøre. Politiet regner med at  være i gang på og omkring adressen resten af onsdagen, og i hvert fald torsdag med, lyder det i pressemeddelelsen.
Onsdag morgen er politiet i gang med at undersøge have i Hasseris. Politiet formoder, der kan være nedgravet våben, men meddeler, at naboerne ikke behøver at være urolige.